钦定古今图书集成/明伦汇编/闺媛典/第127卷 > 刘正妻杨氏
## 钦定古今图书集成/明伦汇编/闺媛典/第127卷 > 刘正妻杨氏

按《开州志》：“杨氏，处士成之长女。性慈慧，有才智。早失
父，鞠于母。年十六，嫁里人刘正，正充南都光禄膳役，
携同往渡淮，刘溺，舟人睨视弗救，氏急奋身援之，见者惊异。既至金陵，事刘弥谨勤俭，济其艰难。洪武辛
未冬，正亡，遗一女一子。女曰同，子曰本，本方一岁。越
明年，携其孤扶柩归葬，旦暮泣涕，不御酒肉者三载。”
姑尝卧病，累月不离左右。及没，既数年，语及未尝不
流涕。初，族人怜其少而无依，劝其嫁。氏曰：“‘夫死时，嘱
云：我死，汝肯携子女还家，抚育成立，以不绝吾祀否’？
我应曰：‘诺’。今岂可忘所诺耶？”涕泣不从。或曰：“是新免
于丧故。”既逾年，复问之，言益厉，自是无复敢劝者。每
垂涕谓本曰：“汝父客死，得携汝扶柩远归，全活至今
日者，天也，汝可弗自立乎？”本闻母言，益勤学。及长，中
永乐庚子举人。出令太原之临邑，有贤声。氏年八十
四，就养于临邑。乙亥，郡守上其事，诏旌之。